Лічыцца, што Ян Хруцкі нарадзіўся 8 лютага (27 студзеня паводле юльянскага календара) 1810 году ў мястэчку Ула Лепельскага павету Віцебскай губерні. Праўда, на думку дасьледчыка сьвятарскіх родаў Дзяніса Лісейчыкава, месцам нараджэньня будучага мастака зьяўляецца в. Усая (сёньня — Ушацкі р-н Віцебскай вобл.), дзе служыў сьвятаром яго бацька. У Полацкім ліцэі піяўраў на факультэце вольных мастацтваў Ян Хруцкі атрымаў пачатковую мастацкую адукацыю. Затым паступіў у Пецярбургскую Акадэмію мастацтваў. Ян (Іван) Хруцкі набыў вядомасьць як аўтар выдатных нацюрмортаў, якія зрабіліся класікай беларускага і еўрапейскага мастацтва. За свае творы мастак неаднаразова атрымліваў медалі Акадэміі мастацтваў і розныя ўзнагароды. У 1839 годзе Ян Хруцкі стаў акадэмікам Акадэміі мастацтваў.